પહેલી વાત તો એ છે કે ઘર કોઈ હોટલ નથી, નથી અહીં કોઈ મૅનેજર કે વેઈટર. ઘર સદાય વ્યવસ્થિત ન હોય. સતત અવ્યવસ્થિત થઈ જતું ને ફરી ફરી ગોઠવતા રહેવું પડે એ ઘર છે અને નિવૃત્ત લોકો જો પોતાની જિંદગીમાં અઢળક કમાયા હોય તો તેમણે હોટલમાં રહેવાનું સાહસ કરવું જોઈએ. પશ્ચિમના દેશોમાં અનેક લોકોની અવસાન નોંધમાં એવો ઉલ્લેખ આવે છે કે તેઓ છેલ્લા કેટલાક વરસોથી હોટલમાં રહેતા હતા. નિવૃત્ત લોકો બહુ જ સારા એડવોકેટ બની ગયા હોય છે. તેઓ પોતાને સાચા પુરવાર કરવામાં એટલા એક્કા હોય છે કે નિર્દોષ સંતાનોને વાંકમાં લઈ લેતા તેમને એક જ ક્ષણ લાગે છે. તેમની આ ફાવટ જ તેમની ઉત્તરાવસ્થાને ઉપેક્ષિત અવદશા તરફ લઈ જાય છે.